Iэпщэ Александр и цIэр зэрехьэ
Налшык и Сабий стадионым махуитхукIэ щекIуэкIащ спортым и мастер, СССР-м и чемпион Iэпщэ Александр и фэеплъу футболымкIэ ныбжьыщIэхэм я зэпеуэ. Абы кърихьэлIащ Iэпщэ лъэпкъым я тхьэмадэ Хьэсэн, футболым и ветеран Исаев Сергей, Белгъэрокъуэ Хьэжсет, КъБР-м физическэ щэнхабзэмрэ спортымкIэ щIыхь зиIэ и лэжьакIуэ Пономарёв Сергей, Олимп чемпион Къардэн Мурат, Iэпщэ Александр ипхъу ФатIимэ, и къуэ Ладин, и къуэрылъху Александр сымэ.
Зэпеуэм бжьыпэр щаубыдащ Мэхъэчкъалэ и «Ас-салам» гупым. Владикавказ и «Аланиер» етIуанэ хъуащ. Налшык и «Спартак» командэм жэз медалыр къыIэрыхьащ.
Гъуащхьэтет нэхъыфI хъуащ КъБР-м и «Эльбрус» командэм щыджэгуа Чехрадзе Мераб. Гъуащхьэхъумэ нэхъ лъэрызехьэу къалъытащ Налшык и «Спартакым» щыщ ДыщэкI Инал. Гъуащхьэхъумэныкъуэ нэхъыфIыр «Каспийск» командэм хэт Алимагомедов Тимурщ. Гъуащхьауэ нэхъ Iэзэу къыщIэкIащ «Спартакым» щы-джэгуа Боттаев Изруди. Саугъэт щхьэхуэ иратащ топ-джэгум еплъахэр зытхьэкъуа «Каспийск» командэм щыщ Джапаров Магомед-салам. Турнирым футболист нэхъыфI щыхъуащ «Алания» командэм щыщ Хуболов Владимир. Зэхьэзэхуэм и тренер нэхъ лъэщу къалъытащ Мэхъэчкъалэ къикIа гупым я гъэсакIуэ Уцимиев Ильяс. Абы и саугъэтыр Iэпщэ Александр и унагъуэм игъэуващ.
Урысейм спортымкIэ и мастер, КъБР-м физическэ щэнхабзэмрэ спортымкIэ щIыхь зиIэ и лэжьакIуэ, Бахъсэн и «Эталон» командэм и тренер нэхъыщхьэ Тут Анатолэ ехъулIэныгъэ зыIэрызыгъэхьа командэхэм топхэр тыгъэ яхуищIащ. Турнирым и къызэгъэпэщакIуэ комитетым футболист нэхъыфIхэм папщIэ саугъэт щхьэхуэхэр игъэуващ.
Къызэхуэсахэм лъэпкъым къабгъэдэкIыу захуигъэзащ Iэпщэ Хьэсэн:
— Зэпеуэм хэта топджэгу ныбжьыщIэхэм сынывохъуэхъу футболым ехъулIэныгъэ лъагэхэр фыщиIэну, чемпион фыхъуну, спортым фи цIэр фIыкIэ щыIуну. ЕтIанэгъэ екIуэкIынуми фыхэтмэ си гуапэщ.
НафIэдз Заремэ.
